‘ทิพย’ติดปีกเพิ่มทุน250ล.ขายให้ผู้ถือหุ้น
ทิพยประกาศเพิ่มทุน 250 ล้านบาท เสนอขายผู้ถือหุ้นเดิมในสัดส่วน 6 ต่อ 5 ราคาหุ้นละ 12 บาท
1 พ.ย. 2555

ทิพยประกาศเพิ่มทุน 250 ล้านบาท เสนอขายผู้ถือหุ้นเดิมในสัดส่วน 6 ต่อ 5 ราคาหุ้นละ 12 บาท
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย รายงานต่อตลาดหลักทรัพย์แห่งประเทศไทย ว่า ที่ประชุมคณะกรรมการเมื่อวันที่ 30 ต.ค. 2555 มีมติเพิ่มทุนจดทะเบียนอีก 250 ล้านบาท จากทุนจดทะเบียนเดิม 300 ล้านบาท เป็น 550 ล้านบาท มูลค่าที่ตราไว้หุ้นละ 1 บาท 
ทั้งนี้ ได้กำหนดจัดสรรหุ้นสามัญเพิ่มทุนให้กับผู้ถือหุ้นเดิมตามสัดส่วนการถือหุ้นเดิมในอัตราจัดสรร 6 หุ้นเดิมต่อ 5 หุ้นเพิ่มทุนใหม่ เสนอขายหุ้นละ 12 บาท โดยการขายเพิ่มทุนครั้งนี้จะได้รับเงินประมาณ 3,000 ล้านบาท จองซื้อหุ้นได้ตั้งแต่วันที่ 17-21 ธ.ค.นี้ 
กรณีที่มีหุ้นสามัญเพิ่มทุนเหลือจากการจัดสรรแก่ผู้ถือหุ้นเดิมของบริษัทจะขายให้กับผู้ลงทุนเฉพาะเจาะจงในราคาไม่ต่ำกว่า 12 บาท 
ปัจจุบันผู้ถือหุ้นใหญ่ของบริษัท ทิพยประกันภัย 5 อันดับแรก คือ ธนาคารกรุงไทย 50.88 ล้านหุ้น คิดเป็น 16.96% บริษัท ปตท. 40 ล้านหุ้น คิดเป็น 13.33% ธนาคารออมสิน 33.6 ล้านหุ้น คิดเป็น 11.20% บริษัท กรุงไทยพานิชประกันภัย 29.96 ล้านหุ้น คิดเป็น 9.99% และกองทุนบำเหน็จบำนาญข้าราชการ 26.32 ล้านหุ้น